khistorydata/jeongjo-sjw-relations huggingface dataset:
정조 3년
沈頤之。以園所都監言啓曰。退壙內函石畢排安。以水灰塡隙。又以三物灰均齊。通共築灰。限金井下面。而隧道閣先爲撤毁之意。敢啓。傳曰。知道。
정조 3년
洪樂彬。以刑曹言啓曰。禮葬都監。今己撤罷。還入本曹之意。敢啓。傳曰。知道。
정조 3년
徐有防。以園所都監言啓曰。退壙上覆釜形築灰後。半月墳添築始役之意。敢啓。傳曰。知道。
정조 3년
戶曹賞格別單軍。傳于徐有防曰。當此經費節省之時。不可不分力擧行。此木布。本曹則四分一上下。其餘自惠廳兵曹。分半上下事。分付。
정조 3년
蔡弘履。以賑恤廳言啓曰。依下敎。武藝別監八十七名。各木三匹布一匹式。從厚提給之意。敢啓。傳曰。知道。
정조 3년
尹塾。以兵曹言啓曰。因戶曹賞格單子判下內。當此經費節省之時。不可不分力擧行。此木布。本曹則四分一上下。其餘自惠廳兵曹。分半上下事分付事。命下矣。依判下分半。木六同十三匹十七尺五寸。布二同三十六匹十七尺五寸。上下之意。敢啓。傳曰。知道。
정조 3년
副摠管李秉鼎疏曰。伏以臣。甫闋喪制。復玷邇班。數遭登筵。粗慰逖違之戀。三日在院。屢犯迷錯之辜。聖度包容。罰止遞免。循省感悚。恭俟重誅。忽於此際。伏見仁淑元嬪諡禮時賞典下者。以臣忝居該房。特命加資。顧以待勘之蹤。叨此罔功之渥。臣誠震駭惶感。莫知所以自措也。伏念我聖上勵精圖治。百度維新。而尤兢兢致意於重名器愼恩賞。雖係微末甄調。罔或苟然輕施。而況於古所稱命德之秩乎。若臣向日之事。特一時宣敎而止耳。初無絲髮可記之勞。而今玆寵命。遽出常格。毋論臣私心之恧蹙不安。其有累於聖朝綜核之政。非細故也。臣本性迂跡冷。多畸寡合。偏蒙我殿下生成之澤。前後恩造。與天無極。寸心銘鏤。糜粉是期。而報效全蔑。愆尤徒積。矧自孤露以來。情悲病痼。念絶榮塗。今乃夤緣事會。躐躋宰列。追先臣謹畏之心。誦大易負乘之戒。其所怵惕憂懍。不但無功濫賞。爲可懼而已也。所帶摠管之任。有難曠日虛縻。而亦不敢唐突承膺。玆敢略控短章。冒暴至懇。伏乞聖慈。曲垂鑑諒。亟命收還臣新授資級。以重公器。以安賤分。不勝幸甚幸甚。答曰。省疏具悉。陞資晩矣。卿其勿辭行公。
정조 3년
左議政徐命善箚曰。伏以日月易得。仁明園禮葬奄過。仰惟宸情。彌切傷悼。臣於敦匠之任。晩始承命。實役幾盡。就緖虛銜。不過備員。猶懼忱誠之未效。有何勞勩之可記。而便蕃之錫。忽出望外。懷恩含愧。還不知寵賚之爲榮也。聖意雖遵舊章。臣言實非例讓。伏乞曲賜體諒。亟許收還。以重賞典。以安私心焉。答曰。省箚具悉卿懇。厩駟之錫。式循彝典。所辭不已過乎。卿其安心領受焉。仍傳曰。此批答。遣史官傳諭于左議政。
정조 3년
己亥七月初四日辰時。上御誠正閣。都承旨典下直守令入侍時。行都承旨沈頤之。記事官李兢淵金勉柱李信祜。廣州府尹宋煥億。驪州牧使朴師崙。鍾城府使任觀周。丹陽郡守曺遠振。豊基郡守沈重奎。梁山郡守金載人。光州牧使趙時述。茂山府使李邦城。靈巖郡守黃泰彦。延安府使洪元燮。淸道郡守李琜。載寧郡守李昌會。任實縣監李時淵。文化縣令李履仁。龍潭縣令林夏喆。新寧縣監李厚源。連山縣監權惠應。龍宮縣監沈景錫。奉化縣監吳泰魯。木川縣監柳漢奎。安義縣令趙光逵。宜寧縣監洪宣輔。昌寧縣監金思義。軍威縣監朴綏源。高靈縣監金啓漢。以次進伏訖。上曰。守令以次進前。煥億進前。上下詢職姓名。上曰。予於本府。以爲得人。數遞之餘。積弊可悶。而以目下事言之。今年異於他年。故將欲往謁寧陵。路過山城。此亦預爲知悉。可也。師崙進前。上下詢職姓名。上曰。速爲下往。盡心爲治。可也。觀周進前。上下詢職姓名。上曰。此是邊門撫摩之政。守御之軍。着意爲之。可也。遠振進前。上下詢職姓名。上曰。下去善爲。可也。重奎進前。上下詢職姓名。上曰。殫心爲政。可也。載人進前。上下詢職姓名。上曰。梁山聞是弊邑云。益加盡心。可也。時述進前。上下詢職姓名。命奏七事。邦城進前。上下詢職姓名。上曰。頃已招見矣。泰彦進前。上下詢職姓名。上曰。漂人出來。曠官可悶。速往。可也。元燮進前。上下詢職姓名。上曰。前亦屢見矣。琜進前。上下詢職姓名。命奏七事。昌會進前。上下詢職姓名。命奏七事。時淵進前。上下詢職姓名。命奏七事。履仁進前。上下詢職姓名。命奏七事。夏喆進前。上下詢職姓名。上曰。頃已見之矣。惠應進前。上下詢職姓名。命奏七事。景錫進前。上下詢職姓名。命奏七事。泰魯進前。上下詢職姓名。命奏七事。漢奎進前。上下詢職姓名。命奏七事。光逵進前。上下詢職姓名。命奏七事。宣輔進前。上下詢職姓名。命奏七事。頤之曰。奉化縣監吳泰魯。七事奏達。有落漏者。宜寧縣監洪宣輔。易次以奏。事甚未安。竝從重推考。何如。上曰。依爲之。思義進前。上下詢職姓名。上曰。頃已見之矣。綏源進前。上下詢職姓名。上曰。頃已見之矣。啓漢進前。上下詢職姓名。上曰。頃已見之矣。上命讀諭宣諭及別諭。上曰。今番守令。多是御史論劾之代也。不治之餘。尤不可放心。此後亦當有廉探之道。着意爲之。且今番宋銓亦處分。而夫馬久留。爲弊不些。從速下去。可也。仍命退。諸臣以次出。
정조 3년
己亥七月初四日午時。上御誠正閣。右承旨入侍時。右承旨徐有防。記事官鄭東浚徐龍輔李信祜。以次進伏訖。上命讀狀啓及公事。有防讀奏訖。上命書公事判付。仍命退。諸臣以次退出。
정조 3년
行都承旨沈頤之坐。左承旨未差。右承旨徐有防坐直。左副承旨李秉模坐直。右副承旨洪樂彬坐。同副承旨尹塾坐。注書鄭東浚仕李兢淵病。假注書姜彙鈺仕直。事變假注書朴奎淳病。
정조 3년
仁淑元嬪宮再虞祭後。大殿王大妃殿惠慶宮中宮殿。政院玉堂藥房口傳問安。答曰。知道。
정조 3년
沈頤之啓曰。左承旨蔡弘履。今日不爲仕進。牌招。何如。傳曰。許遞。
정조 3년
徐有防啓曰。春秋館郞廳來言。因實錄廳草記。時政記自戊寅二月十四日。至庚辰二月初二日。今九冊移奉云矣。敢啓。傳曰。知道。
정조 3년
傳于徐有防曰。禮房承旨。馳詣宗廟永寧殿奉審後。祭物祭器祭井看審。諸執事進排官摘奸以來。
정조 3년
徐有防。以園所都監言啓曰。園上莎草。畢蓋覆後。甕家撤毁。長明燈排立之意。敢啓。傳曰。知道。
정조 3년
李秉模。以兵曹言啓曰。興仁門門閾磚石掘去處。今已塡補矣。御營廳把守軍兵。卽爲撤罷之意。分付。何如。傳曰。允。
정조 3년
己亥七月初五日巳時。上御誠正閣。右承旨入侍時。右承旨徐有防。假注書姜彙鈺。記事官金勉柱李信祜。諸臣以次進伏訖。上曰。肅廟朝丁酉年日記。先王朝庚申年日記持入。奉敎徐龍輔。使之入侍。賤臣承命而出。持丁酉庚申兩年日記。與奉敎徐龍輔。偕入進伏。上曰。注書科榜何榜。科題何題。賤臣曰。乙未九日製。以賦登第。而題則坐南薰殿元凱侍矣。上曰。殿試題何題。賤臣曰。祝有年箴矣。上曰。科作誦奏。可也。賤臣誦奏。上曰。旣是節製。則赴於何殿試乎。賤臣忘未能仰對。上曰。渠之科名。渠可不知乎。乙未年有追殿試。豈付於此科乎。賤臣曰。似然矣。上命書傳敎曰。假注書姜彙鈺。奏對言語。極爲妄屑。從重推考。出榻敎上曰。日記持入乎。賤臣曰。已持入。而丁酉庚申兩年日記中。未知何月日記。當爲持入。故只抽五六卷入來矣。有防曰。假注書姜彙鈺奏對之際。不由承宣。大失筵體。從重推考。何如。上曰。依爲之。出擧條上曰。庚申年九月日記持入。賤臣承命出。持九月日記還入進伏。上命退。諸臣以次退出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨徐有防坐。右副承旨李秉模坐。同副承旨柳義養坐直。注書鄭東浚藥院直李兢淵病。假注書姜彙鈺仕直。事變假注書朴奎淳病。
정조 3년
徐有防啓曰。前廣州府尹李明中。所授密符。不爲親納。使其褊裨替納。事甚未安。依定式推考。何如。傳曰。允。
정조 3년
李義翊。以弘文館言啓曰。新除授校理權以綱。卽爲牌招察任。何如。傳曰。允。
정조 3년
徐有防。以都摠府言啓曰。入直宣傳官武兼及有廳軍士。中日習射事。仁淑元嬪發靷間。啓稟停止矣。今則發靷已過。卒哭間姑停之意。敢啓。傳曰。知道。
정조 3년
承旨前望單子入之。以鄭民始爲承旨。
정조 3년
備忘記。都承旨沈頤之。兵曹參判除授。
정조 3년
承旨前望單子入之。以柳義養爲承旨。
정조 3년
備忘記。兵曹參判沈頤之。牌招察任。
정조 3년
備忘記。右副承旨洪樂彬。今日不爲仕進云。許遞。
정조 3년
備忘記。戶曹參判李義翊。承旨除授。
정조 3년
備忘記。前承旨洪樂彬。兵曹參議除授。
정조 3년
備忘記。行副司直洪國榮。都承旨除授。
정조 3년
傳于鄭民始曰。左承旨與園所都監堂上入侍。
정조 3년
傳于李義翊曰。右承旨與守禦使入侍。
정조 3년
柳義養。以禮曹言啓曰。寧陵親祭後。詣英陵展拜吉日。以來月初擇入事。命下矣。卽令日官推擇。則來八月初三日爲吉云。而初三日後。旬前俱有拘忌云。以此日定行乎。敢稟。傳曰。以初三日定行。
정조 3년
李義翊。以禮曹言啓曰。仁淑元嬪魂帛。今七月初十日五虞祭畢後。陪進園所埋安事。已爲節目啓下矣。宜有魂帛出納及神轝陞降贊請等節。宮闈令攝相禮攝司僕寺。僉正。令該曹差出。以爲擧行之地。何如。傳曰。允。
정조 3년
柳義養。以兵曹言啓曰。寧陵幸行。來八月初三日定行事。命下矣。以何營軍兵隨駕。何營軍兵留都。而禁軍馬步軍。幾番幾哨磨鍊乎。敢稟。傳曰。訓局御營隨駕。禁營留都。摠營亦爲依定式留都。而隨駕禁軍騎士番數及馬步軍哨數。留都軍兵數爻。新舊番合用事。外方軍兵徵發事。倂爲遲考。戊辰癸酉庚戌庚申各年曹上謄錄秩秩抄出。區別年條及名色。更以草記列錄稟處。待下批以爲依此奉行之地可也。
정조 3년
徐有防。以兵曹言啓曰。去夏三朔能麽兒考講時。守門將金鼎燦。陣二次講一次不通。訓鍊院判官朴載憲。主簿李東憲。都摠府經歷兪碩柱。濟用監主簿張翼大。武臣兼宣傳官鄭潤玉。守門將金益魯。講一次陣一次不通。武臣兼宣傳官朴載熙。都摠府都事李義彬。訓鍊院判官申協。主簿李需克。部將韓翊柱吳鐸。守門將金昌胤金鼎燁李陽信。講一次不通。都摠府都事金景濂。訓鍊院主簿李敬大李景烈。部將閔修益。陣一次不通。竝依定式。從重推考。何如。傳曰。允。
정조 3년
又以御營廳言啓曰。興仁門門閾礴石掘去處。今已還爲塡補。把守軍依例撤罷之意。敢啓。傳曰。知道。
정조 3년
又以守禦廳言啓曰。本廳親牙兵右司把摠崔雲柱。身病猝重。勢難祭任。今姑改差。何如。傳曰。允。
정조 3년
大司憲趙時俊。司諫洪彦喆。持平洪樂淵。獻納李碩九。校理鄭淵淳。副校理柳孟養尹行元。正言安廷玹徐有鍊。修撰徐有成趙鼎鎭。副修撰金宇鎭沈樂洙啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。措辭見上答曰。不允。大司憲趙時俊。司諫洪彦喆。持平洪樂淵。獻納李碩九。正言安延玹徐有鍊啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂。絶鳥定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。措辭見上答曰。不允。持平洪樂淵啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周虛聖翊。仍令王府。更加嚴鞫。期於得情。請逆輅妻。爲先絶島定配。請李璟韓後良金默行兪纘柱金奎五。竝令王府。設鞫嚴問。究覈得情。措辭見上答曰。不允。獻納李碩九啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人堯泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大爕。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刊去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海亟令王府。刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。快伸王章。請申大年亟施屛裔之典。請定配罪人元幹。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。請鄭致遠妻。使喚奴婢。竝令該府。一一査出。遠地散配。措辭見上答曰。不允。行左承旨鄭民始。同副承旨柳義養啓曰。鳴呼。極妖如鄭妻。窮凶如龜柱。而殿下終可以近畿出置。海島加棘而止而已耶。方其黜置也加棘也。擧國臣民。竊庶幾聖斷。因此赫然。王章不日將擧。快洩積年積鬱之憤。孰謂臺啓。復作故紙。批旨一例不允。依舊是泄泄沓沓之甚也。議者以爲。或竄或棘。猶賢乎已。若可以少紓急患。而臣等以爲窮寇之謀。困獸之噬。益無所不至也。言之及此。寧不凜然。而心寒。憂老轉深。辭意亦渴。敢綴數行之啓。仰請一字之兪。伏願聖明。無以今日之言。又作文具焉。答曰。不允。
정조 3년
己亥七月初六日。記事官姜彙鈺。義禁府。以永川前郡守金道淳。新寧前縣監徐邁修。帖價租以錢代納罪。刑推得情。何如。啓目。傳曰。除刑推議處爲良如敎。
정조 3년
義禁府。以高山察訪宋銓。不有昨年定式者。已是無嚴。而況以差員辭陛之後。一味隱處。至於狀聞之境罪。議處何如。啓目。傳曰。依允。
정조 3년
己亥七月初六日巳時。上御誠正閣。都監堂上入侍時。左議政徐命善。判尹具善復。知中樞府事洪樂性。行司直韓光會。行左承旨鄭民始。記事官鄭東浚金健修金勉柱。以次進伏訖。上曰。今番園役。卿等勞矣。得無爲弊於民間之端乎。命善曰。別無爲弊之端矣。上曰。今日欲爲陵幸傳敎矣。仍命書傳敎曰。今年卽己亥也。禮當往拜寧陵。而春初以爲念民間之艱食。果未遑矣。今則年事庶幾就緖。且程途亦遠。若待草記而下敎。則似多窘迫。旣問大臣。驪州。寧陵親祭後。詣寧陵展謁。以來月初擇入。又命書傳敎曰。今番行幸之路。卽庚戌以後初行之事。凡治道之際。如有侵犯田沓之弊。則固當嚴禁。而況村閭之逼則塜墓之傍近者。必多有之。此則一切勿犯。俾無毁撤蹂躝之弊事。預令畿伯知悉。爲先審察形止後。後日登對時以奏。又命書傳敎曰。今番船艙時。船人等許多弊端。不可勝言。工判親執凡事。毋委下吏。如有捧僨貽弊等事。現發於廉問之時。則下吏當直施重律。堂郞亦難免嚴勘。預爲知悉。另加飭勵事嚴飭。又命書傳敎曰。出宮日山城宿所。翌日利川宿所。翌日詣陵所行祭後。驪州邑內宿所。翌日還到利川宿所。又翌日山城宿所。以此知悉擧行。又命書傳敎曰。宿所一款當下敎。展拜日子。以此推移擇入。命善曰。寧陵程道稍遠。宿所等節及擧行等事。下詢於領相及畿伯。使之商確。則似好矣。上命書傳敎曰。左相旣奏。再明日領左相戶禮判畿伯守禦使。使之來待。仍命先退。命書傳敎曰。承傳色中官不成貌樣。方得賢劉仁默金性完竝汰去。仍命退。諸臣以次退出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐直。左副承旨徐有防坐。右副承旨李秉模坐。同副承旨柳義養坐。注書李兢淵藥院直一員未差。假注書姜彙鈺仕直。事變假注書朴奎淳病。
정조 3년
傳于鄭民始曰。都承旨入侍。
정조 3년
吏曹口傳政事。檢閱單鄭東浚。
정조 3년
以校理權以綱牌不進罷職傳旨。傳于李義翊曰。只推。
정조 3년
李義翊。以弘文館言啓曰。校理權以綱。旣有只推之命。卽爲牌招察任。何如。傳曰。允。
정조 3년
傳于李義翊曰。都目日。以望間擇入。
정조 3년
李義翊。以園所都監言啓曰。園上內外及丁字閣左右庭畢修掃安園奠。依禮文設行矣。役事旣已完畢。別看役領役部將等。先爲入送。今方復路。而封園制度。前面高八尺。後面高七尺五寸。左右高七尺八寸。圓七十二尺。徑二十四尺之意。敢啓。傳曰。知道。
정조 3년
李義翊。以成均館官員。以同知館事行大司成意啓曰。今七月初七日。儒生上旬輪次。當爲設行。而大提學未差。限內不得爲之之意。敢啓。傳曰。知道。
정조 3년
徐有防。以兵曹言啓曰。五衛將金相庚。除授在外。過限未上來。依法典改差。何如。傳曰。允。
정조 3년
洪忠監司李明中疏曰。伏以。邦運不幸。仁淑元嬪。奄忽薨逝。日月不居。玄室已閉。中外悲痛。曷有其極。伏念臣卽常調一蔭官耳。人旣無似。材又最下。倥侗謭劣。百無可取。而徒以先蔭。過蒙國恩。十數年間。不離州郡。涯分已足。絲毫蔑效。至於南城保障。職任自別。豈是臣所可堪據。而丐免無路。冒沒承當。尋常凜惕。如集于木。日前陞資之典。又及罔功之賤臣。此已極其滿心恧蹙。措躬無所。而湖西藩臬之命。忽下於千萬夢想之外。臣誠五內失守。四體投地。直欲逃遁而不可得也。噫。方岳重任。自古難愼。雖以淸朝才望素著者。猶且逡巡却步。未敢容易承膺。而又況歷數國朝官方。由蔭路而居是職者。蓋絶無而堇有其或有之者。則必以才猷特異。望實俱茂然後。始乃簡而授之。如臣庸愚。不循資格。遽然冒占。則其爲累則哲之明。駭四方之聽者。當復如何。噫。臣之父子。偏被我聖上不世之恩。旣拂拭之。又㧞擢之。以至數朔之中。竝躋卿列而極矣。每闔門頌祝。未嘗不感淚被面。粉糜隕結。思所以圖報萬一。而其奈童子備官。古人攸戒。老蔭濫竽。一世所嗤。何哉。今臣欲辭則殆同文宰之例疏。欲默則又非私分之所堪。臣計到此。誠亦慼矣。然與其晏然冒據。自速玷汚之譏。曷若疾聲一籲。寧犯猥越之罪。玆敢簡其蔓辭。略暴血懇。伏惟我殿下。天地父母。無物不遂。斷斷此心。庶或蒙一言而俯燭也。臣於見職。旣無冒膺之路。玆不得不替禆納符。臣罪至此。尤無所逃。伏乞聖明。亟收誤恩。還他本分。以卒生成之澤。公私幸甚。答曰。省疏具悉。卿其勿辭往欽哉。
정조 3년
行知中樞府事洪樂性疏曰。伏以。日月迅邁。孝徽宮廞禮已畢。返虞奄過。伏惟聖情愴悼。益復如新。臣不勝區區悲念之忱。臣忝叨敦匠之役。猥蒙陞資之恩。驚惶兢惕。歷日靡定。夫國有事役。奔走董飭。固是常分。而實無可記之勞。濫被罔功之賞。臣心不安姑捨之。亦豈不大有欠於朝家綜核之政哉。況玆輔國。資級高亢。地位自別。實非人人所可濫據者。顧臣無似。冥升無漸。至於此極。私心凜懼。尤倍恒品。雖緣反命義重。未免冒沒祗肅。臣若貪戀榮寵。若固有之。罔念滿盈之戒。則人猜鬼忌。理所必至也。災咎之來。尙誰怨尤。玆敢披瀝肝血。略暴危懇。伏乞聖慈。特垂體諒之恩。亟寢新資之命。俾公器重而私分安焉。不勝千萬幸甚。答曰。省疏具悉。今者賞典。乃遵舊例。卿其勿辭行公。
정조 3년
黃海監司金熤疏曰。伏以臣。向於辭陛之前。見差淑昌宮印篆書寫之任。伏念幽宮篆章。事係至重。而臣本拙於筆藝。至如篆隷。尤其素昧。則固宜據實力辭。不敢冒當。而時値期日已迫。回旋不得。竟不免依樣模畫。隨例寫進。自顧慙惶。無地自容。乃者酬勞之典。至有進秩之命。臣聞命𢥠恧。繼之以驚惑也。噫。官秩陞擢。最是顯賞。苟非有殊功實勩之不可無酬者。則不可以爵秩之重。而容易虛授者。其義較然。則藉使臣精習於筆翰之藝。盡職於工役之場。亦不過爲薄技之效勞。而初非可記之功也。況臣强其不能。隨人畫葫。所自效者。只是霎時操筆之役。而今反猥蒙誤思。遽陞一資。不特臣心之恧蹙而已。豈不大有累於朝家愼賞之典耶。惟願聖明。還收臣新授資秩。無使輕爵賞而累治道焉。且臣於幕禆啓請一事。竊有萬萬不自安者。盖見帶軍門之人。藩臣不得擅自啓請。事體則然。而臣誠愚迷。只知其或有已例。不覺其襲謬之爲不可。向以時任軍門。遽然混擬於幕府之啓矣。及夫改差草記之入。警責之敎。至及於該營大將。臣之惶懷隕越。當復如何。論其辜犯。專在臣身。而譴罰之加。臣獨倖逭。臣於是益不省措躬之所也。玆敢附陳自劾之義。仰請威罰之加。伏乞俯垂鑑照。亟賜處分。以昭法紀。以安私分。千萬甚幸。答曰。省疏具悉。今者賞典。乃遵舊例。卿其勿辭行公。
정조 3년
吏曹判書鄭尙淳疏曰。伏以。日月易邁。仁淑元嬪禮葬。倐焉已過。伏惟聖懷。冞切傷悼。仍伏念臣猥以無似。偏蒙洪造。半歲銓席。瘡疣百出。而聖度涵容。尙免大何。臣雖蠢愚。寧不知感。日前政命之久稽。亦出昏迷所致。而論其辜犯。合被重誅。畢竟越俸之末勘。特出曲貸之聖渥。臣方戴罪含恩。縮伏兢惶。竊自幸其免卸有路。庶不至重添罪戾。不意飭敎荐降。仍有牌望勿捧之命。控辭無階。終未免黽勉冒膺。反顧初心。已切惶愧。日昨政牌。適降於身在祭班之時。咫尺天陛。三違嚴召。非不知其萬萬悚悶。而不可以一時之膺。仍爲久據之計。威罰不加。促敎繼下。情窮勢蹙。遂不得不冒赴政席。心雖出於怵分。跡實涉於貪榮。臣猶自愧。人謂斯何。從今以往。惟當力辭乃已。少爲黥劓之補。毋貽淸朝之羞。玆敢瀝陳衷悃。仰瀆崇聽。伏乞聖明察臣決難冒居之義。諒臣非出例讓之懇。亟命鐫改。仍治臣罪。以安微分。以昭法紀。不勝幸甚。答曰。省疏具悉。卿又何過引。當初處分。已盡開釋。則豈料處義之轉至於此也。大政不遠。卿其勿辭行公。
정조 3년
司諫洪彦喆。啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依徫處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快定王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權詡。亟令王府。嚴加刑訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。快伸王章。請申大年。亟施屛裔之典。請定配罪人元幹。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。請鄭致達妻。使喚奴婢。竝令該府。一一査出。遠地散配。措辭見上答曰。不允。
정조 3년
己亥七月初七日卯時。上御誠正閣。藥房都提調提調入侍時。都提調徐命善。提調具允鈺。行左承旨鄭民始。記事官鄭東浚金勉柱李信祜。以次進伏訖。命善曰。夜間聖體候。若何。上曰。大體則比昨少減。而尙有憊薾之症。可悶矣。命善曰。似是一時暑症矣。上曰。口味亦不開可悶。命善曰。湯劑當更爲議定煎入矣。上命退。諸臣以次退出。
정조 3년
己亥七日初七日辰時。上御誠正閣。同副承旨入侍時。同副承旨柳義養。記事官鄭東浚金勉柱李信祜。以次進伏訖。上命讀狀啓及公事。義養讀奏。上命書公事判付訖。命退。承史以次退出。
정조 3년
己亥七月初七日酉時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上命書洪忠監司李明中。吏曹判書鄭尙淳。知事洪樂性。黃海監司金熤疏批。又命書傳敎曰。近因膠擾。又患暑感。久未迎接矣。卿其明日入侍事。遣史官傳諭于儒賢處。上命退。諸臣以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨徐有防坐直。右副承旨李秉模坐。同副承旨柳義養坐直。注書李兢淵藥院直一員未差。假注書姜彙鈺仕直。事變假注書朴奎淳病。
정조 3년
李秉模啓曰。大司憲趙時俊牌招未下。執義兪彦鏶。掌令金鍾厚在外。一員未差。持平李濟萬傳旨未下。洪樂淵牌招未下。今日以監察茶時之意。敢啓。傳曰。知道。
정조 3년
鄭民始啓曰。領議政金尙喆。左議政徐命善。守禦使徐命膺。戶曹判書金華鎭。禮曹判書鄭光漢。京畿監司鄭昌聖。依下敎來待矣。傳曰。入侍。
정조 3년
傳于李義翊曰。禮兵房承旨入侍。訓將同爲入侍。
정조 3년
兵曹判書前望單子入之。以鄭尙淳爲兵曹判書。
정조 3년
傳于徐有防曰。旣無情勢。又有政命。則如是違牌。事甚未安。吏曹判書李徽之。從重推考。更爲牌招開政。
정조 3년
傳于李義翊曰。無情勢之可言者。又何如是違牌。況今本兵。多有時急擧行之事。尤焉敢一味不出乎。揆以分義。誠極未安。兵曹判書鄭尙淳。從重推考。更卽牌招。傳授命習。仍令行政。
정조 3년
傳于李秉模曰。吏兵判牌去來申飭。斯速開政。
정조 3년
有政。吏批。判書李徽之。參判兪彦鎬進。參議未差。承旨徐有防進。啓曰。本曹參議。今當差出。而擬望之人乏少。外任竝擬。何如。傳曰。允。以金亮行爲吏曹參議。吳大益爲掌令。權噵爲左參贊。宋德相爲戶曹參判。金憙爲工曹參議。朴天行爲兵曹佐郞。朴宗幹爲禮賓奉事。金光宇爲平山府使。姜世晃爲南陽府使。李熤爲竹山府使。尹泰國爲龍仁縣令。李昌遠爲袊川縣監。鄭尙淳爲軍器提調。徐鼎修爲金泉察訪。接慰官單李泰永。新溪君𣚅。銀溪君楔。以上在喪終制。兼校書校理單金宇鎭。駕前別抄李邦顯。今加嘉善。園所都監都領役部將。加資事承傳。
정조 3년
兵批。判書鄭尙淳進。參判沈頤之病。參議洪樂彬入直進。參知鄭宇淳病。右承旨李義翊進。以韓光會爲知事。柳戇爲同知。申應周爲宣傳官。副司直權噵柳戇鄭晩淳蔡弘履尹師國鄭元始尹塾南鶴聞李亨元李坪。廣州中軍單宋迪中。都摠經歷朴基豊。宣傳官金聖和相換。
정조 3년
傳于柳義養曰。宣傳官多奉命在外。且方有擧行之事。朴基豊參上宣傳官中相換。
정조 3년
鄭民始。以吏批言啓曰。宗班年七十者。歲首抄啓加資事。曾有定式矣。銀溪君楔。今年七十有一。而纔已在喪終制。故雖非歲首。依例別單書入之意。敢啓。傳曰。知道。
정조 3년
李義翊。以兵曹言啓曰。來八月初三日。寧陵擧動時。各差備驛馬入把之數磨鍊。別單書入。而應把驛馬一百四十一匹內。本曹驛馬四十匹除。其不足之數。爲一百一匹矣。依前例。以各道驛馬。分排添補。而此與近陵動駕有異。各道入馬。有難仍把。京畿驛馬則替把於廣州宿所。洪忠江原兩道驛馬。則替把於利川宿所。還宮時。亦依此例擧行。而各其監營。定差使員。今月二十六日。京中逢點。司僕寺添補京畿驛馬。則從本寺啓下數。直爲入把之意。各該道監司處。分付。何如。傳曰。允。各別檢飭。無得如前濫雜。復踵前習。則該色郞廳。繩以重律。斷不饒貸。以此嚴明分付。
정조 3년
又以兵曹言啓曰。隨駕禁軍騎士番數及馬步軍哨數。留都軍兵數爻。新舊番合用事。外方軍兵徵發事。竝爲漽考戊辰癸酉庚戌庚申各年曹上謄錄。秩秩抄出。區別年條及名色。更以草記列錄稟處事。命下矣。取考謄錄。則戊辰年寧陵擧動時。挾輦砲殺手四百名。二百名式替代。駕前巡視旗軍牢手各五雙。別差備軍牢手一雙。禁軍入番外六番。左廂訓局軍兵四哨。右廂禁衛軍兵四哨。陵所扈衛軍兵。驪州。利川軍兵調用事。守禦使親承傳敎。隨其容入之數。利川宿所扈衛軍兵。竹山軍兵一千名。調用事定奪。癸酉年齊陵擧動時。挾輦砲殺手二百名式。分左右侍衛。駕前廵視旗軍牢手各五雙。別差備軍牢手一雙。禁軍入番外六番。左廂訓局軍兵四哨。右廂禁衛軍兵四哨。宿所及兩陵上扈衛。摠戎使鎭撫使所屬軍兵及開城府軍兵調用事定奪。庚戌年寧陵擧動時。挾輦砲殺手四百名。二百名式替代。駕前巡令手十雙。軍牢手十雙。別差備軍牢手一雙。禁軍除一番留都入番外五番。左廂訓局軍兵八哨。右廂禁衛軍兵五哨。訓局馬兵四哨。水原軍兵十二哨調發。摠戎使率領。弘化門外留都事定奪。利川宿所扈衛軍十哨。陵所扈衛軍十四哨。守禦廳所屬軍兵調發。庚申年齊陵擧動時。挾輦袍殺手四百名。二百名式替代。駕前巡令手十雙。軍牢手十雙。別差備軍牢手一雙。禁軍入番外六番。前廂訓局軍兵八哨。後廂禁衛軍兵四哨。訓局馬兵四哨。開城府宿所扈衛軍。本府牙兵及軍官竝作十哨。調發事定奪。摠戎使率訓局餘軍三哨。弘化門外留都。而騎士番數。留都軍兵數爻。新舊番合用事。自其營擧行。而本曹謄錄。元無載錄。故只禁軍番數。馬步軍外方軍兵徵發哨數。列錄以入之意。敢啓。傳曰。知道。前廂訓局步軍八哨。馬軍四哨。後廂御營步軍五哨。騎士三番。磨鍊擧行。挾輦軍六百名。前排二十雙磨鍊。
정조 3년
柳義養。以義禁府言啓曰。平安監司金鍾秀狀啓。據刑曹粘目內。中和前府使李得永。移本府處之事。允下矣。李得永今方待命。卽爲拿囚之意。敢啓。傳曰。知道。
정조 3년
李義翊。以兵曹言啓曰。南漢山城命官別試武科初試吉日。令日官推擇。則今七月十七日爲吉云。以此日定行之意。敢啓。傳曰。知道。三邑儒武之試取。蓋出於追踵盛蹟。兼寓慰悅之意也。此係所不已之擧。而若其因仍倖㑹。致有糅挐之弊。則是適足爲科弊未杜。科弊復作之歸矣。述古忭今之意。果安在哉。鄕人無識。雖或犯之。爲官長者。若能早加束濕。而明覈於收單之際。發防於初試之日。則奸何從生。僞亦易禁。又如殿試時。自無紛攔之弊。以此意。自本曹枚擧謄關。各別嚴飭于守禦使及京畿監司處。與地方官。眼同細考。累式之籍。十分惕念擧行。如是申諭之後。或有現發者。則主試之人及該地方官。難免重勘。竝以此意分付。期於無犯之地。
정조 3년
己亥七月初八日。記事官姜彙鈺。刑曹。仍黃海監司殺獄罪人朴世奉獄事。更覈啓本啓下者。究其獄情。則不可以一時變招。遽擬酌處。嚴刑得情後。稟處之意。分付。何如。啓目。傳曰。依允爲旀。文化縣囚推罪人朴世奉。道臣論啓。旣有意見。苟有可生之道。豈可一味例推。不卽酌放乎。其在重民命之道。合施傅生之典。特爲減死。照律定配爲良如敎。
정조 3년
己亥七月初八日辰時。上御誠正閣。都承旨入待時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。今日則感氣少勝矣。上曰。都政將於望前爲之耶。國榮曰。兵曹取才。似有未及之慮矣。上曰。宣薦禁軍出後。則取才不多矣。國榮曰。宣薦禁軍。亦有取才矣。上曰。遠陵動駕。不可不預議凡節。故今日有諸臣入侍之命矣。國榮曰。臣亦以訓局事。有稟定者矣。上曰。何事乎。國榮曰。步軍八哨。當爲隨駕。而除其雜頉及攔後等軍。則數甚苟艱。禁御兩營處所。若以該營軍仍直勿替。則可以分排。而一經稟達然後。可以擧行矣。上曰。諸臣入侍時。奏達。可也。上命退。諸臣以次出。
정조 3년
己亥七月初八日巳時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上命書傳敎曰。旣無情勢之可言。又何如是違牌。況今本兵。多有時急擧行之事。尤焉敢一味不出乎。揆以分義。誠極未安。兵曹判書鄭尙淳。從重推考。更卽牌招。傳授命召。仍令行政。上曰。吏兵判牌去來申飭。斯速開政事。分付。上曰。今番陵幸。必欲除弊。今日有所下敎者多。果將有實效耶。民始曰。外邑除弊則果大矣。而儲置米會減者多矣。上曰。今番陵幸。幾道驛馬上來乎。民始曰。洪忠江原兩道驛馬上來云。而近來驛馬之凋殘。誠可悶矣。上曰。以畿驛言之。馬位田之預賣。誠爲大弊。外方亦必如是矣。民始曰。然矣。上曰。吏議望幾人乎。民始曰。山林及李秉模李敬養矣。上命退。諸臣以次出。
정조 3년
己亥七月初八日午時。上御誠正閣。儒賢入侍時。儒賢宋德相。同副承旨柳義養。假注書姜彙鈺。記事官李信祜鄭東浚。以次進伏訖。上曰。承史進前。賤臣未卽進前。義養曰。假注書姜彙鈺。不與承史同爲進前。有失筵體。推考。何如。上曰。依爲之。出擧條上曰。近因悲擾。且値多事。久未延接。故予方有感候。而特强作召卿耳。德相曰。得聞聖候欠和。雖是一時感候。而臣心憂慮。誠不自勝矣。臣亦賤疾連綿。而久未登筵。不勝耿結。故欲一承候。今日則强疾入來矣。元嬪葬禮倏過。伏想聖懷。益難抑矣。上曰。今年是己亥。而卿又上來。此際謁陵。誠不偶然。卿雖不能隨駕。或先或後。只參行禮之時。則似不勞矣。德相曰。賤臣筯力。苟可堪則敢不隨駕乎。上曰。驪州山林。何時上來云乎。德相曰。未能的知。而似當從近上來矣。上曰。今年暑熟。殆若無前。卿於旅邸。何以爲過乎。德相曰。雖甚熟而猶勝於鄕廬。故幸得支堪矣。上曰。予患感冒。且定陵行。自多擾擾。久闕講筵。誠極可悶。故擬於數日後爲之。卿亦入參好矣。聞卿有鬢腫云。輕重。何如。德相曰。出於髮除。而姑不大段。然醫云分野不輕。故方付藥。未見效矣。上曰。久未延見。有何欲奏之事乎。德相曰。常時固欲陳奏而未果矣。今當謁陵。不容泯默。故敢此陳達矣。孝宗大王嘗不忘忍痛含冤四字。彼國常稱以虜國。則本陵祭享時祝文。用彼國年號。臣意則似未安。只書以年月干支。似好矣。上曰。卿言䛋然矣。德相曰。文廟祝式。則亦不必盡如是矣。上曰。文廟祝式。則已改之矣。德相曰。此則臣未及詳知矣。德相曰。賤臣曾以許衡黜享事。有所陳達。而槪許衡卽被髮左袵之人也。其不可侑配於文廟。義理較然。此在聖斷之何如矣。上曰。卿言好矣。而事係重大。當以卿言。問議於在外諸儒賢而決之矣。德相曰。如此則聖敎誠然矣。德相曰。賤臣曾以科制田制事。有所仰達。而未蒙採施。故敢此陳達矣。第井田雖卒難行之。若追先王之遺制。或爲均田與量田。詳爲區別。則陳起自別。田賦自均矣。且科制亦依古經之遺意。以作一時之良法則。似好矣。上曰。卿言果好矣。第法久弊生。理所必至也。明經則本爲通明經義。而近則不過爲記誦而止。製述則本欲討論經綸。而近亦不過爲掇拾而止。未知行何法制而可以革捄也。予亦自前意謂治化。庶幾可興。勵精圖治者。數年于玆。而終無好策。誠爲悶然。大抵科字出後。士趨殊岐。俗習不古。雖有法制。若不得人。則行之實難。非法之無也。以今之制。推而上之。求合於古規。則所謂增廣之科。事不師古。固非三代之制也。至於大比之科因其勢而利導之。則三物賓興之法。因此可興矣。朱子語類。亦有賦詩簡士之規。賦詩簡士。亦似不悖於古人取士之規矣。然而輓近以來。末流之弊滋生。未知何以則爲好也。且以田制言之。古不有三品九等之制乎。今時則視禹貢。亦有異焉。禹貢則有上之上中之中下之下之田賦。而我國則無非下下之田。故禹貢下等之田。則猶較數歲之中。以爲常矣。而我國下等之田。則雖較百歲。難以爲常矣。況我國則山溪居多。難以區劃。雖欲區劃。若不得人。益生其弊。此兩制。必得人而後可以行矣。不然。恐不可輕議也。德相曰。慮始雖難。行之非難。顧在聖斷之如何耳。上曰。予豈曰卑無高論哉。第當商議於廟堂爲之矣。上曰。頃日所送親筆。雖不能善寫。卿其見之否。德相曰。下送御筆。一倍生色於臣先祖。天恩罔極。生死俱榮。臣不勝惶感之至矣。上曰。可以用之否。後面未能詳書耳。德相曰。若得眞本。當爲臣家百世之寶藏矣。上曰。若有之。送之豈難。卽爲遺棄可歎。上曰。驪州儒賢。何時當上來。德相曰。雖未的知。固宜上來云矣。且定陵行。似當從近上來矣。上曰。似不欲因其地覲謁也。德相曰。似然矣。上曰。兩儒賢偕往於陵所。則亦是奇事也。先正詩不云乎。有不知何處跪陳辭之句。而今年卿之參拜於陵所事。豈偶然耶。德相曰。聖敎至此。臣無任惶隕之極矣。上曰。今日則酬應甚難。卿其退出。德相曰。聖候欠寧。臣不勝憂悶矣。上曰。卿亦觸風似難。須善調攝。上曰。章服次送之矣。卿其受之否。德相曰。臣蒙被天恩。伏受裁縫。感戴無地矣。德相退出。上曰。注書筵說讀奏。可也。賤臣不能讀奏。上曰。退而修書。申前入之。上曰。吏曹判書李徽之入來與否知入。賤臣承命而出。還奏曰。姑不入來矣。上曰。吏曹判書李徽之。更爲牌招。出榻敎賤臣承命。分付。還入進伏。上命退。諸臣以次退出。。
정조 3년
己亥七月初八日申時。上御誠正閣。左副承旨入侍時。左副承旨徐有防。記事官李兢淵李信祜鄭東浚。以次進伏訖。上曰。今方開政乎。有防曰。吏曹參判牌招啓辭姑不下。故未及開政矣。上曰。吏曹參判兪彦鎬。一體牌招。上命準御製所謄冊子。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨徐有防坐。右副承旨李秉模坐直。同副承旨柳義養坐直。注書李兢淵藥院直一員未差。假注書姜彙鈺仕直。事變假注書朴奎淳病。
정조 3년
仁淑元嬪宮四虞祭後。大殿王大妃殿惠慶宮中宮殿。政院玉堂藥房口傳問安。答曰。知道。
정조 3년
傳于鄭民始曰。承旨入侍。
정조 3년
兵曹口傳政事。薪知島萬戶金聲九。兼內乘許湛。
정조 3년
李義翊。以都摠府言啓曰。副摠管李漢昌。以禁軍別將。宣薦禁軍取才事。南別營晝仕出去之意。敢啓。傳曰。知道。
정조 3년
己亥七月初九日卯時。上御春塘臺。別試射入侍時。㣔都承旨洪國榮。行左承旨鄭民始。行右承旨李義翊。左副承旨徐有防。右副承旨李秉模。記事官李兢淵李信祜鄭東浚。以次進伏訖。上命宿衛所將校軍兵試射放。上曰。左相入來乎。民始曰。以藥房問安入來矣。上曰。左議政入侍。左議政徐命善進前曰。夜間聖體。若何。上曰。一樣矣。上曰。今番山城之科擧子將多乎。命善曰。畿內中三邑。本多擧子矣。上曰。武擧子亦多乎。命善曰。然矣。上曰。擧子必有濫雜之弊。各別申飭好矣。命善曰。武初試錄名。將考籍捧之云矣。上曰。今番陵幸時。除弊者果多乎。命善曰。外邑民弊。幾皆除之矣。上曰。日勢尙早。兼行內試射事。分付。上曰。近來宣傳官。不成貌樣。陵幸時。擧行誠難矣。命善曰。此誠可悶矣。射放畢。上命書傳敎曰。今秋冬等宿衛所將士內試射時。居首本所別武士朴文彩依定式直赴殿試。之次敎鍊官出身金聲九。邊將除授。國榮曰。內乘李潤春。以射員呼不矣。上曰。內乘李潤春汰去。出榻敎上曰。禁衛從事官。亦爲汰去事。分付。上曰。明月問安勿爲之。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨徐有防坐直。右副承旨李秉模坐。同副承旨柳義養坐。注書李兢淵藥院直一員未差。假注書姜彙鈺仕直。事變假注書朴奎淳病。
정조 3년
李秉模啓曰。大司憲趙時俊牌招未下。執義兪彦鏶。掌令金鍾厚在外。吳大益茶時避嫌依啓。持平李濟萬傳旨未下。洪樂淵牌招未下。今日以監察茶時之意。敢啓。傳曰。知道。
정조 3년
李義翊啓曰。臣依定式。今日進詣仁政殿月臺。入直禁軍等。軍器服色點考則皆無頉。仍以傳敎內辭意勞問。則倂好在云矣。敢啓。傳曰。知道。
정조 3년
備忘記。傳于鄭民始曰。前司謁石聖運。司勇金學成。司謁除授。前司謁廉載均。中宮殿司鑰除授。
정조 3년
徐有防。以禮曹言啓曰。臣光漢。奉魂帛。陪進園所。權安於幄次。率相地官趙弘度。泛鐵於曲墻後十五步之地。擇定子方。辰時宮園令園司。奉出魂帛。臣與園司。眼同埋安之意。敢啓。傳曰。知道。
정조 3년
李義翊。以都摠府言啓曰。副摠管李漢昌。以禁軍別將。昨日未畢試宣薦禁軍取才事。南別營晝仕出去之意。敢啓。傳曰。知道。
정조 3년
徐有防。以承文院官員。以都提調意啓曰。濟州漂民尹道俊等九名出送事。禮部咨文。纔已出來矣。令槐院撰出回咨。正書安寶。定禁軍給馬。下送于灣府。使之傳給鳳城將。以爲轉送北京之地。漂民出送後。例有無方物謝表矣。謝表亦爲撰出。順付於節使行之意。分付槐院及該曹。何如。傳曰。允。
정조 3년
李義翊。以備邊司言啓曰。自北京回還漂人全羅道濟州人尹道俊等七名。臨陂人鄭奉贊等二名。縣次替送。繞已上來。故使本司郞廳。詳細問情後所供辭緣。別單書入。而今無留置更問之事。下去時。分付沿路各道。使之善爲饋食。所騎刷馬。次次替給之意。亦爲分付。何如。傳曰。允。
정조 3년
又以備邊司言啓曰。卽見全羅右水使柳。狀啓。則以爲靈巖郡露兒島漂人。雖有指引日本路之請。有違前例。依漂漢人入送例。絶望處。指其方向入送事。令廟堂稟旨分付矣。前此漂到者。若是倭人。則定差員指路。護送領付於倭館。至於淸漢人漂泊者。絶望處。指路還送例也。依此擧行之意。纔已行會。而帥臣狀辭又如此。依漂漢人例。指其方向。待風發送之意。分付於道帥臣處。何如。傳曰。允。
정조 3년
鄭民始。以兵曹言啓曰。在前陵幸時。十里外斥候伏兵。守摠兩營。各隨地方擧行。十里外傳語軍士。京畿束伍步軍。定差使員擧行矣。今亦依此磨鍊。何如。傳曰。允。守禦軍兵。利川驪州宿所及城操時。所用甚多。有難加把。斥候伏兵。竝以摠廳所管軍兵。分派磨鍊擧行。此或爲摠軍難便之端。則自摠廳使之論理草記。稟處可也。
정조 3년
又以兵曹言啓曰。今此南漢山城別試武科命官。初試試官。當爲磨鍊。而取考庚申年松都別試謄錄。則其時本府留守中軍。經歷敎授擧行矣。今亦依此例。以廣州府尹宋煥億。留營別將金相台。陽智縣監兪岳柱差下使之試取。何如。傳曰。允。以守禦使試官啓下。使之主試。
정조 3년
又以兵曹言啓曰。戊辰年寧陵擧動時。陵所扈衛驪州利川軍兵調用事。守禦使親承傳敎。隨其容入之數擧行。利川宿所扈衛。竹山軍兵一千名調用。而庚戌年則利川宿所扈衛軍十哨。陵所扈衛軍十四哨。守禦廳所屬軍兵。調發擧行矣。今番則以何年例磨鍊乎。敢稟。傳曰。以守廳軍兵。兩處宿所。各以十哨磨鍊。可也。
정조 3년
李義翊。以兵曹言啓曰。今七月十一日。武臣賓廳武經講書日次。而仁淑元嬪卒哭前。不得爲之之意。敢啓。傳曰。知道。
정조 3년
鄭民始。以宣惠廳言啓曰。魂宮園所。三年內所供菜蔬柴炭價。本自戶曹磨鍊。分定於京畿各邑。而己亥以後國恤時。爲除畿民之弊。始令本廳句管給價。而價本則或以江都米。或以常平賑廳宣惠各廳與兵戶曹各軍門所在銀錢米布。啓稟取用者。已成恒例矣。今此孝徽宮三年內菜蔬等價。亦依此例。以米木錢三分磨鍊。米四百八十六石十三斗四升六合六石。木二十九同九疋。錢二千九百十八兩等。取用於宣惠各廳常平賑廳兵戶曹各軍門。而自本廳有難直爲派定。依前例特令廟堂。參量區劃。一依各其司定式上下。以爲貢人進排之地。而魂宮入番宗室以下蔘䓀價元數。入百五十一石四斗一升八合。依乙卯定奪。折半減除外。米木錢三分磨鍊。米一百四十二石四斗五升九合。木八同二十五疋。錢八百五十兩等。亦令廟堂。一體劃定。直給魂宮所屬。俾無窘迫之弊。何如。傳曰。允。
정조 3년
掌令吳大益啓曰。臣於本府。曾經兼執義。揆以格例。有難仍冒。請命遞斥臣職。答曰。依啓。
정조 3년
敎摠戎使李柱國書。王若曰。中宸聽鼙。方注隆眷。北城授鉞。庸侈殊章。惟特除固非偶然。而是任所托重者。惟卿。才稱鈐轄。譽著干城。笠轂之重望夙彰。幾膺先王朝隆寄。藩閫之歷試已久。蔚有古將臣遺風。蓋內外委任者專。所前後倚畀也重。念我畿服重鎭。莫如摠戎一營。水陸相連於沁都。戎謨鞏桑土之備。關防對峙於南漢。地利成輔車之形。苟非爪牙之良材。曷畀保障之重任。玆授卿以摠戎使。卿其祗服寵命。式闡壯猷。摠一路之重兵。須思心腹之攸托。鎭三輔之雄閫。毋日膂力之旣愆。於戲戎垣之紀䋖肅明。爲是宿趼之地。中權之節制委畀。宜體再命之恩。故玆敎示。想宜知悉。知製敎權以綱製進。
정조 3년
己亥七月初十日辰時。上御誠正閣。左承旨入侍時。行左承旨鄭民始記事官李兢淵李信祜鄭東浚。以次進伏訖。上曰。船艙造成時。必有民弊。故昨者廉探。則果有下輩操縱之弊云。豈不可痛乎。民始曰。下輩之習。誠極痛駭矣。上曰。守禦廳給代米事。果無害於惠廳乎。民始曰。惠廳則每患米邊之不足。守禦廳之推去結錢。別無所害矣。上命書公事判付。仍命退。諸臣以次出。
정조 3년
己亥七目初十日午時。上御誠正閣。召對入侍時。參贊官李秉模。侍讀官權以綱。檢討官徐有成。假注書姜彙鈺。記注官崔大奎。記事官鄭東浚。以次進伏訖。上曰。翰林徐龍輔有身病云。兼春秋入侍。龍輔退出後。大奎入侍。上命進講。以綱讀近思錄。自人之止難於久終。止噬嗑者治天下之大用也。上命下番進講。有成讀。自大畜之六五曰。豶豕之牙。止不然則上下皆有咎也。上命參贊官進講。秉模讀。自革而無甚益猶可悔也。止有益而在我者無自辱矣。上命注書進講。賤臣讀。自職事不可以巧免。止問御吏曰。正己而格物。上命兼春秋進講。大奎讀。自橫渠先生曰。凡人爲上則易。爲下則難。止爲憂則不敢墮四益也。上命下番翰林進講。東浚讀。自濂溪先生曰。剛善爲義爲直爲斷。止亦不敢易乎近矣。讀訖。上曰。久未開講。故强疾召對。而氣候不平。酬應甚難。文義則俟後日召對。竝爲之無妨也。仍命玉堂先退。上曰。右副承旨。馳詣仁明園。奉審以來。出榻敎秉模承命出去。上曰。同副承旨。持報府入侍。賤臣承命而出。與同副承旨柳義養偕入進伏。義養讀奏報府訖。上曰。聞政院有家禮三卷云。出自何處。問于承旨。而家禮仍爲持入。賤臣承命而出還奏曰。問于承旨。則以爲日前渾下於諸冊中。故已爲微稟而還入云矣。上命退。諸臣以次退出。
정조 3년
己亥七月初十日戌時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。俄者召對時。咯血之症苦劇。不得久爲講論矣。民始曰。膈氣未下而然矣。上命書公事判付。以十一日文臣殿講輪對取稟。上曰。停。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨徐有防坐。右副承旨李秉模坐直。同副承旨柳義養坐直。注書李兢淵藥院直一員未差。假注書姜彙鈺仕直。事變假注書朴奎淳仕。
정조 3년
李秉模啓曰。大司憲趙時俊牌招未下。執義兪彦鏶。掌令金鍾厚在外。吳大益未肅拜。持平李濟萬傳旨未下。洪樂淵牌招未下。今日以監察茶時之意。敢啓。傳曰。知道。
정조 3년
以禁衛營從事官望筒。傳于李秉模曰。節目啓下之後。各營門從事官。當以有履歷鍊事務之人差擬。此後申飭各營門。依此擧行。此望筒勿施。使之更爲擬入。
정조 3년
傳于徐有防曰。旣未親祭。明日卒哭問安勿爲之。
정조 3년
兵曹口傳政事。副司果吳大益。
정조 3년
李義翊。以兵曹言啓曰。宣薦內禁衛取才時。三技以上入格人。單子修入之意。敢啓。傳曰。知道。
정조 3년
徐有防。以吏曹言啓曰。新除授漆原縣監金樂豊戶奴呈狀內。奴矣上典。老母宿病。當暑越添。時或昏窒。日夜扶將。不得暫離云。親病如是危重。則不可强令赴任。漆原縣監金樂豊。依例罷黜。何如。傳曰。允。
정조 3년
李義翊。以訓鍊都監禁衛營御營廳言啓曰。丹鳳門西邊宮墻頹毁處。今月十一日始役改築之意。敢啓。傳曰。知道。
정조 3년
又以禁衛營言啓曰。本營二番騎士將李光國。身病危重。勢難察任。改差。何如。傳曰。允。
정조 3년
己亥七月十一日辰時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上命書孝徽宮卒哭祭文。上曰。祭文正書後。仍爲傳香事。分付。仍命退。諸臣以次退出。
정조 3년
己亥七月十一日申時。上御誠正閣。左副承旨入侍時。左副承旨徐有防。記事官李兢淵李信祜鄭東浚。以次進伏訖。上命讀宋史眞詮本紀卷。又命書宋史目錄。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨徐有防坐直。右副承旨李秉模坐。同副承旨柳義養坐。注書李兢淵藥院直一員未差。假注書姜彙鈺仕直。事變假注書朴奎淳仕。
정조 3년
李秉模啓曰。大司憲趙時俊牌招未下。執義兪彦鏶。掌令金鍾厚在外。掌令一員未差。持平李濟萬傳旨未下。洪樂淵牌招未下。今日以監察茶時之意。敢啓。傳曰。知道。
정조 3년
傳于鄭民始曰。左議政入侍。
정조 3년
傳于徐有防曰。今番陵幸時。大臣以下。旣已自持飯。則道路事知。何可官供乎。行關兵曹堂上知入。
정조 3년
兵曹口傳政事。內乘任𡷗。宣傳官鄭彦衡。內乘許湛。宣傳官趙麟逵。以上相換。
정조 3년
徐有防啓曰。今七月十五日。都目政事爲之之意。敢啓。傳曰。知道。
정조 3년
徐有防。以實錄廳郞廳。以摠裁官意啓曰。本廳纂修之役。庶有垂畢之望。而近來堂上。多不行公。莫重史事。漸致稽滯。今則孝徽宮虞卒已過。江華留守洪樂純。自可依例仕進。而判府事蔡濟恭。連違牌召。一味不進。刑曹判書趙㻐。差下已久。尙不仕進。卽今新涼已生。秋夜向長。政宜着實編摩之時。蔡濟恭更加申飭。趙㻐待疏批下。令政院稟旨牌招。其餘堂上。亦爲申飭。自今堂上一員。輪回直宿。使之專意擧行。郞廳南鶴聞陞資。代副司果宋樂差下。察任。何如。傳曰。允。
정조 3년
吏曹口傳政事。實錄編修官宋樂。
정조 3년
徐有防。以兵曹言啓曰。卽接南所衛將牒報。則景秋門南邊宮墻一間許。因雨頹落云。令紫門監。爲先以把子堅實。圍排。急速修築。而金虎門入直砲手八名。自宿衛所。發令箭除出。修築間。嚴加守直。何如。傳曰。允。
정조 3년
又以訓鍊都監言啓曰。景秋門南邊宮墻一間許頹落處。金虎門入直砲手八名除出。限修築間。嚴加守直事。自兵曹草記入啓矣。待宿衛所令箭。擧行之意。敢啓。傳曰。知道。
정조 3년
又以司僕寺官員。以一二提調意啓曰。濟州出來先運各樣進上馬八十八匹。禾毛色別單書入之意。敢啓。傳曰。知道。
정조 3년
徐有防。以義禁府言啓曰。保放罪人徐琢修洪配浩金載均等査狀。旣已啓下。依例還囚之意。敢啓。傳曰。知道。
정조 3년
又以義禁府言啓曰。慶尙道暗行御史黃昇源別單據。熊川縣定配罪人李沖。恣意行樂時。不能禁斷之當該地方官。指名現告後。稟處事覆啓蒙允。行會本道矣。慶尙監司李在簡狀啓內。當該地方官。以熊川前縣監任希莘。指名現告。而任希莘以開城留守李鎭衡褊裨下去云。依例發遣府羅將。拿來。何如。傳曰。允。
정조 3년
都摠管趙㻐疏曰。伏以日月流邁。仁明園葬禮纔過。仰惟聖懷傷悼。益復如新。仍伏念臣濫竊非分之職。已踰月矣。臣聞君道莫大於仁恩。而至於除拜之典。不可不量材而施焉。臣道莫先於嚴恭。而至於去就之節。不可不裁義而行焉。信斯言也。今臣之所以自處。與殿下之所以處臣者。其道可知已。噫。臣之所叨。皆重任也。固非如臣者。所可堪承。而至若提學兼銜。係是文苑極選。臣於此。尤不勝怵愓悚蹙之至。臣才性鈍滯。藻鑑瞢昧。旣不能嫺習於詞章。又不免齟齬於功令。雖尋常述作。常患其戞澁艱辛。而凡於程式文字。了不辨其工拙。顧何以掌多士考試之責。賁淸朝黼黻之治乎。況臣曾忝瀛館。每帶三字銜。而自量已熟。有除輒辭。一切應製之文。未嘗冒當。而今乃晏然承膺於見職。視若固有。則是所謂辭卑居尊。而將不免爲前後兩截之人矣。顧今新化淸明。文敎丕闡。八域有風動之效。而乃以臣之淺學蔑識。苟然充擬於詞翰之任。而不少難愼。豈不貽當世之羞。駭遠方之聽哉。嗚呼寵眷徧隆。榮名太溢。疾顚之戒。臣固自知。而猶不敢恤也。眇福已過。賤疾亦痼。滿盈之災。理所難免。而亦不暇顧也。惟以上累則哲之明。下壞自畵之義。爲大懼焉。伏乞聖慈。時賜鑑諒。將臣文任。先行汰免。仍遞臣本兼諸職。以爲公私之幸焉。答曰。省疏具悉。卿其勿辭察職。
정조 3년
中樞府事柳戇疏曰。伏以臣以無似賤品。偏荷不世之洪造。屢玷踰分之華顯。居常惶愧。若隕淵谷。不意今者。錄臣仁明園題主之微勞。至有同中樞晉秩之新命。臣聞命驚惶。無所容措。屢朔敦匠。猶是臣分之當然。一時執事。有何顯賞之可論。而誤恩荐加。私心冞兢。臣之從前踐歷。已犯梁鵜之譏。目下寵擢。尤切軒鶴之愧。臣雖冒沒。人將謂何。玆將肝膈之懇。仰籲父母之天。伏乞亟收臣新授職名。以重官方。以安賤分。答曰。省疏具悉。卿其勿辭察職。
정조 3년
正言安廷玹疏曰。伏以日月易邁。孝徽宮虞卒已過。仰惟聖情。冞切愴悼。仍伏念臣於不稱之職。積有仍蹲之愧。且臣私懇。向瀆宸嚴。未承勘罰。反蒙恩暇。屢日診護。瞻天感祝。目今情理。除非比前尤急。則又豈敢種種煩聒。冒犯屑越之誅。而臣之老父母宿病。一向沈綿。長時焦慮。近當換節之際。益失調攝之宜。諸症越添。俱屬危厲。泄度無數。兼以痰蛔。飮啖全却。氣息凜綴。刀圭之用。扶將之道。臣實無暫捨之勢。而猶復怵畏未陳。則雖以天地之大。豈盡日月之燭也。玆控短章。仰籲於慈覆之下。伏乞聖明。曲垂矜諒。亟命鎸遞臣職。仍治臣罪。俾無職名虛縻。以之昭法紀而安私分焉。答曰。省疏具悉。爾其勿辭。救護父病。
정조 3년
己亥七月十二日。記事官姜彙鈺。義禁府。以宜寧縣監李彦光。奸鄕用事。倉穀欠頉罪。刑推得情何如啓目。傳曰。除刑推議處爲良如敎。
정조 3년
己亥七月十二日辰時。上御誠正閣。左議政入侍時。左議政徐命善。行左承旨鄭民始。記事官李兢淵李信祜鄭東浚。以次進伏訖。命善曰。日間聖體。若何。上曰。一樣矣。上曰。當此遠陵幸行之時。轎馬與鞍馬。不可不各別調習矣。命善曰。然矣。命善曰。陵幸不遠。而內乘任屹許湛。俱以新差之人。自多生疎。與宣傳官鄭彦衡趙麟逵相換。何如。上曰。依爲之。命善曰。陵幸時。晝停所百官假家。因京畿道臣所啓。皆令勿爲進排矣。其中藥房政院玉堂。則各其本司。旣無自備之道。而且與各該司有異。不可一例坊塞。此則假家釜鼎之屬。令本道從略進排。似好矣。上曰。依爲之。命善曰。金吾滯囚甚多。而判義禁李徽之。以都政之不遠。無暇開坐云。委屬可悶。判義禁之任。今姑許遞。何如。上曰。依爲之。命善曰。司饔院提調黃景源。乃以耆社之人。難於監膳之任。屢次求解。許遞。何如。上曰。依爲之。命善曰。禁衛營從事官望。初以申鴻周擬入。已是不擇。而昨日飭敎之後。又以如金章勳之無履歷無名稱之人擬入者。禁將事極爲駭然矣。禁衛大將具善復。從重推考。望單子勿施。更令各別擇差。何如。上曰。依爲之。竝出擧條上命退。諸臣以次出。
정조 3년
己亥七月十二日初更三點。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上命書傳敎曰。判義禁前望單子入之。又命書傳敎曰。判義禁待開門牌招。卽爲開坐。上曰。違牌及受由臺諫。竝許遞。出榻敎又命書傳敎曰。今番船所。許多船執捉之際。必有下吏輩憑公受賂之事。故旣有先甲之令。不啻丁寧。則若畏國法。收船捉船之時。至有此數十隻柴船。有賂則許其過涉。無賂則執而留泊。種種呼冤之端。不一而足。極可痛駭。工曹堂上。爲先從重推考。該吏隷。姑令該曹。嚴問得情以聞後。復有似此之弊。入於廉問。則非徒下輩。堂郞決難免重勘。以此更爲嚴飭。命書刑曹判書趙浚。同知柳戇。正言安廷玹疏批。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨徐有防坐直。右副承旨李秉模坐。同副承旨柳義養坐直。注書李兢淵藥院直一員未差。假注書姜彙鈺仕直。事變假注書朴奎淳仕。
정조 3년
李秉模啓曰。大司憲趙時俊牌招未下。執義兪彦鏶。掌令金鍾厚在外。一員未差。持平洪樂淵牌招未下。一員未差。今日以監察茶時之意。敢啓。傳曰。知道。
정조 3년
徐有防啓曰。今日乃是處暑。視事當爲取稟。而新涼未生。老炎猶甚。依前例。姑觀日候更稟之意。敢啓。傳曰。知道。
정조 3년
以來十八日武臣殿講取稟。傳于柳義養曰。停。
정조 3년
徐有防啓曰。知實錄事蔡濟恭。連違召命。尙不行公。事甚未安。卽爲牌招察任。何如。傳曰。允。
정조 3년
柳義養啓曰。合辭方張之時。憲府無詣臺之員。事甚未安。除在外傳旨未下外。呈告人員。竝卽牌招。何如。傳曰。允。
정조 3년
徐有防啓曰。事變假注書朴奎淳。身病卒重。勢難察任。今姑許差。何如。傳曰。允。
정조 3년
柳義養啓曰。興仁門仍留。待罷漏後復命事下敎。而標信宣傳官林擎翰。不待罷漏。輕先下鑰而來。城門開閉之命。何等嚴重。而若是妄着。萬萬可駭。本院請推之外。無他可施之罰。何以爲之。敢稟。傳曰。爲先從重推考。
정조 3년
徐有防啓曰。因實錄廳草記。堂上趙㻐。待疏批下。今本院稟旨牌招事允下矣。疏批已下。卽爲牌招。何如。傳曰。允。
정조 3년
李秉模啓曰。諫院闕啓。今已多日。事甚未安。呈告人員。竝卽牌招。何如。傳曰。允。
정조 3년
徐有防。以吏曹言啓曰。新除授接慰官李泰永呈狀內矣。身接慰官之任。有不可冒赴之義。此是世所共知者也。卽速入啓變通云。情勢旣如此。則不可强令冒往。接慰官李泰永。改差。何如。傳曰。允。
정조 3년
又以吏曹言啓曰。成均館直講吳德一。除拜後過限未肅拜。依例改差。何如。傳曰。允。
정조 3년
李秉模。以兵曹言啓曰。今十四日訓鍊都監。入直哨官落點單子中。徐有龍昨已受點矣。都監書字的。今始來告。徐有龍遷轉。梁塤代差。而草省記矇不覺察。誤爲書呈。以致受點云。事之驚駭。莫此爲甚。元單子今方改付標以入。而臣亦有不能檢飭之失。惶恐待罪。下吏之只憑草省記。誤爲書入之罪。自臣曹從重科治。當該書字的。令訓鍊都監。一體科治之意。敢啓。傳曰。知道。勿待罪。
정조 3년
李義翊。以兵曹言啓曰。忠壯衛將白鳳獜。身病卒重。旬月之內。無望供職。呈狀乞遞。輪番之任。不可久曠。改差。何如。傳曰。允。
정조 3년
又以御營廳言啓曰。本廳分授丹鳳門西邊。小南門連墻三間頹毁處。前以東營入直軍十五名把守矣。今固修築。纔又毁撤連接處三間許。故依宿衛所令箭。東營入直鄕軍五名。加把守直之意。敢啓。傳曰。知道。